नई दिल्ली. केंद्र सरकार और आरबीआई के बीच विवाद तेज हो गया है. आज जहां केन्द्रीय वित्तमंत्री अरुण जेटली ने आरबीआई के गवर्नर उर्जित पटेल से मुलाकात की वहीं अरुण जेटली ने नई दिल्ली में मंगलवार को वित्तीय स्थिरता और विकास काउंसिल (एफएसडीसी) की बैठक में हिस्सा लिया. वहीं आज वित्त मंत्री अरुण जेटली ने साल 2008 और 2014 के बीच बिना सोचे-समझे कर्ज बांटने पर सख्ती करने में नाकाम रहने पर रिजर्व बैंक पर सवाल उठाए. जेटली ने आरबीआई पर निशाना साधते हुए कहा कि उसकी नाकामी के कारण ही बैंकिंग इंडस्ट्री के सामने मौजूदा बैड लोन या एनपीए का संकट पैदा हो गया है. वित्त मंत्री की टिप्पणी इसलिए भी अहम है, क्योंकि हाल में आरबीआई की स्वायत्तता को लेकर वित्त मंत्रालय और बैंकिंग रेग्युलेटर के बीच टकराव की खबरों के बीच सामने आई है.